
SANTRAUKA

Pagal 2023 m. atliekamus sociologinius tyrimus buvo stebimas pakankamai aukštas pasitikėjimas Valstybės sienos apsaugos tarnyba prie Lietuvos Respublikos vidaus reikalų ministerijos (toliau – VSAT).

Ataskaitiniu laikotarpiu buvo vykdytas VSAT 2023–2025 metų korupcijos prevencijos veiksmų planas, kuriame numatytos 39 įvairios priemonės.

VSAT struktūriniuose padaliniuose Imuniteto valdybos pareigūnai vedė 38 mokymus antikorupcinėmis temomis, juose dalyvavo 740 valstybės tarnautojų ir 108 Pasieniečių mokyklos (toliau – PM) kursantai. Taip pat VSAT buvo organizuoti 7 asinchroniniai mokymai „Korupcijos prevencija“ VSAT naudojamoje „Moodle“ mokymo platformoje, kuriuose dalyvavo 491 VSAT darbuotojas.
VSAT Imuniteto valdybos pareigūnai vertino 1527 viešųjų pirkimų paraiškas. 156 paraiškų rengėjams buvo teikiamos pastabos ar pasiūlymai dėl rengiamų viešųjų pirkimų dokumentų.

Patikrintos 1163 privačių interesų deklaracijos bei parengtos 3 rašytinės rekomendacijos, kurių darbuotojai turi imtis, kad išvengtų viešųjų ir privačių interesų konflikto. 
Patikrinta 61 VSAT padalinio (834 darbuotojų) naudojimosi duomenų bazėmis teisėtumas.

VSAT Imuniteto valdybos pareigūnai patikrino 640 asmenų kandidatūras, iš jų dėl 42 asmenų (7 proc.) priimtas neigiamas sprendimas siųsti mokytis ar įdarbinti VSAT padaliniuose. 

Už korupcines nusikalstamas veikas įtarimai pareikšti 1 pareigūnui.
Pagrindinės korupcijos apraiškos – VSAT pareigūnų, dirbančių vadinamojoje žaliojoje juostoje pasienyje su Baltarusijos Respublika, piktnaudžiavimas tarnyba bei VSAT pareigūnų kyšininkavimas ir piktnaudžiavimas tarnyba tarptautiniuose pasienio kontrolės punktuose (toliau – PKP).
222 asmenims, vykstantiems per valstybės sieną, surašyti įspėjimai dėl galimo papirkimo.
2023 m. buvo registruotos 59 išvykos į Baltarusijos Respubliką ir Rusijos Federaciją, į kurias vyko 16 VSAT darbuotojų.
10 pareigūnų pranešė apie asmenų siūlymus sudaryti sąlygas gabenti kontrabandą.
2023 m. kitą darbą dirbo 228 VSAT valstybės tarnautojai (tai sudaro 7,8 proc. visų VSAT valstybės tarnautojų).
VSAT padaliniuose tarnybinius ar drausminius nusižengimus padarė 62 darbuotojai (59 statutiniai valstybės tarnautojai, 1 karjeros valstybės tarnautojas ir 2 darbuotojai, dirbantys pagal darbo sutartis), jiems skirtos 63 tarnybinės ar drausminės nuobaudos ir 23 atvejais skirtos kitos tarnybinio pobūdžio poveikio priemonės. 

Būdami neblaivūs nusižengimus įvykdė 9 VSAT pareigūnai.

Neigiamais motyvais iš vidaus tarnybos atleista 10 VSAT pareigūnų. 

Gauti 68 pranešimai (skundai), iš jų 14 (21 proc.) pasitvirtino.

Už korupcines nusikalstamas veikas įtarimai pareikšti 1 VSAT pareigūnui, o už- nekorupcines nusikalstamas veikas įtarimai pareikšti 10 VSAT pareigūnų.
ĮŽANGA

VSAT Imuniteto valdyba, vykdydama VSAT Imuniteto valdybos nuostatuose numatytas funkcijas, išanalizavo bei apibendrino informaciją apie korupcijos apraiškas VSAT, VSAT valstybės tarnautojų ir darbuotojų, dirbančių pagal darbo sutartį (toliau kartu – darbuotojai), įvykdytas korupcinio pobūdžio ir kitas nusikalstamas veikas, padarytus tarnybinius nusižengimus, kitą aktualią informaciją ir parengė šią ataskaitą.

Apžvalgos laikotarpis – 2023 m.

Ataskaitos tikslas – informuoti VSAT vadovybę ir kitus suinteresuotus asmenis apie korupcijos apraiškas VSAT, VSAT darbuotojų įvykdytas nusikalstamas veikas, padarytus tarnybinius nusižengimus, pateikti kitą aktualią informaciją.

Ataskaitoje taip pat pateikiama bendro pobūdžio informacija apie vykdomas korupcijos prevencijos ir kitas kontrolės priemones, pagrindines problemines sritis.

Pagrindiniai ataskaitos šaltiniai:

· VSAT Teisės skyriaus ataskaitos;

· VSAT padalinių ataskaitos;

· Informatikos ir ryšių departamento prie Vidaus reikalų ministerijos tvarkomi Vidaus reikalų informacinės sistemos centrinio duomenų banko (toliau – VRIS CDB) duomenys;

· Vidaus reikalų pareigūnų registro duomenys;

· Valstybės tarnybos valdymo informacinės sistemos duomenys;

· Ikiteisminių tyrimų ir tarnybinių patikrinimų medžiagos;

· Anoniminės anketos;

· Kriminalinės žvalgybos metu gauta informacija;
· Kita aktuali informacija.

1. PERSONALO KAITA IR SOCIOLOGINIAI TYRIMAI
2023 m. gruodžio 31 d. VSAT dirbo 3720 darbuotojų, t. y. 114 darbuotojų mažiau nei 2022 m. gruodžio 31 d. (3834 darbuotojai).
Visuomenės nuomonės ir rinkos tyrimų centro „Vilmorus“ kas mėnesį atliekamose visuomenės apklausose prašoma atsakyti į klausimą, kaip pasitikima viena ar kita institucija Lietuvoje. Pastebėtina, kad ne visu metų laikotarpiu buvo atliekamos apklausos. Didžiausiame Lietuvos dienraštyje „Lietuvos rytas“ 2023 m. kartą per mėnesį publikuojami „Vilmorus“ apklausų duomenys rodo gana didelį pasitikėjimą VSAT.

Pagal minėtus apklausos duomenis VSAT 2023 m. vidutiniškai palankiai vertino 48 proc. Lietuvos gyventojų. Jis liudija, kad visgi didžioji visuomenės dalis palankiai vertina VSAT. 
Lyginant kelerių metų apklausos duomenis, 2023 m. pastebimas nežymus šio rodiklio sumažėjimas (2022 m. – 54 proc.), tačiau jis kaip ir 2022 m. išlieka penktas rezultatas visų Lietuvos institucijų vertinimo lentelėje.
Taip pat pakankamai geri yra ir naujienų agentūros ELTA užsakymu rinkos ir viešosios nuomonės tyrimų bendrovės „Baltijos tyrimai“ 2023 m. atliktų apklausų duomenys. Jų duomenimis VSAT visuomenės pasitikėjimas 2023 m. - 74 proc.
2. VSAT IMUNITETO VALDYBOS PAGRINDINĖS VEIKLOS KRYPTYS

2.1. Korupcijos prevencija
VSAT Imuniteto valdyba:

· Vykdo visas Korupcijos prevencijos įstatyme numatytas korupcijos prevencijos priemones, taip pat ir kitas prevencines priemones, kurios aktualios VSAT sričiai.

· 3 metų laikotarpiui rengia VSAT korupcijos prevencijos veiksmų planus, į kuriuos įtraukiamos konkrečiu laikotarpiu aktualios prevencinės priemonės. 2023 m. buvo parengtas ir VSAT vado 2023 m. vasario 14 d. įsakymu Nr. K-436 patvirtintas Valstybės sienos apsaugos tarnybos prie Lietuvos Respublikos vidaus reikalų ministerijos 2023–2025 metų korupcijos prevencijos veiksmų planas, kuriame numatytos 39 priemonės.
· Pagal kompetenciją atlieka viešųjų pirkimų kontrolę (apie tai plačiau žr. ataskaitos 8–9 psl.).

· Tikrina visų pretendentų, norinčių dirbti VSAT padaliniuose, kandidatūras (įskaitant ir norinčių mokytis PM, Mykolo Romerio universitete ir kt., apie tai plačiau žr. ataskaitos 9–10 psl.).

· Kontroliuoja Viešųjų ir privačių interesų derinimo valstybinėje tarnyboje įstatymo nuostatų įgyvendinimą. 2023 m. buvo patikrinta 1163 (40 proc. visų pateiktų deklaracijų) privačių interesų deklaracijų, lyginant jose pateiktą informaciją su kitose sistemose ir registruose esančia informacija. Parengtos ir pateiktos 3 rašytinės rekomendacijos, kaip asmenys turi elgtis, kad išvengtų viešųjų ir privačių interesų konflikto. Buvo nustatyta, kad kai kurie darbuotojai buvo pateikę privačių interesų deklaracijas su klaidomis, taip pat kai kurie nebuvo deklaravę ryšių su juridiniais ar fiziniais asmenimis. Apie nustatytus pažeidimus informuoti tiesioginiai vadovai ir deklaracijas teikiantys darbuotojai, nustatyti pažeidimai buvo pašalinti. Taip pat 7 VSAT pareigūnų, atžvilgiu buvo atlikti tarnybiniai patikrinimai ir konstatuota, kad, be visų kitų pažeidimų, jie padarė ir tarnybinius nusižengimus, susijusius su Lietuvos Respublikos viešųjų ir privačių interesų derinimo įstatymo reikalavimų pažeidimais. Tai yra 7 pareigūnams skirtos pastabos, o vienam pareigūnui per metus pakartotinai padarius pažeidimą skirtas griežtas papeikimas.
· 2023 m. VSAT darbuotojams buvo pravesti 38 antikorupciniai mokymai, juose dalyvavo 740 valstybės tarnautojų ir 108 PM kursantai. Mokymų metu kalbama antikorupcinėmis, netinkamo elgesio socialiniuose tinkluose bei viešųjų ir privačių interesų derinimo valstybės tarnyboje temomis, darbuotojai supažindinami su vykdomais valstybės tarnautojų veiklos slaptais patikrinimais, taip pat diskutuojama apie galimas grėsmes, susijusias su nacionaliniu saugumu, užsienio valstybių žvalgybos ir saugumo tarnybų veiklą, pareigūnų lojalumą valstybei ir tarnybai. Pagal patvirtintą kvalifikacijos tobulinimo kursų „Korupcijos prevencija“ mokymo programą 2023 m. buvo organizuoti 7 asinchroniniai mokymai VSAT naudojamoje „Moodle“ mokymo platformoje, kuriuose dalyvavo 491 VSAT darbuotojas.
· 2023 m. patikrinta 61 VSAT struktūrinių padalinių, 834 darbuotojų, naudojimosi duomenų bazėmis teisėtumas. Patikrinimų metu nustatyta, kad septyni pareigūnai, tikrino savo, savo artimųjų, savo kolegų duomenis administracinių nusižengimų registre, bei VRIS CDB naršyklėje. Visų atžvilgiu buvo inicijuoti tarnybiniai patikrinimai ir visiems pareigūnams skirtos tarnybinės nuobaudos - pastabos. Vienas jų po to kai gavo minėtą pastabą, vėl pakartotinai neturėdamas pagrindo administracinių nusižengimų registre tikrino duomenis apie save. Atlikus tarnybinį patikrinimą jam skirta dar viena tarnybinė nuobauda - griežtas papeikimas. Kitais atvejais dažniausiai buvo nustatyti trūkumai – tikslaus patikrinimo pagrindo nenurodymas. Apie nustatytus trūkumus informuoti tiesioginiai vadovai, kurie užsiėmimų bei instruktažų metu primena darbuotojams naudojimosi duomenų bazėmis tvarką.
· 2023 m. buvo organizuojami netikėti pareigūnų, po tarnybos vykdymo grįžtančių iš PKP į pasienio užkardą (toliau – PU), pamainų patikrinimai. 2023 m. buvo atlikta 70 netikėtų pareigūnų pamainų, po tarnybos vykdymo grįžtančių iš PKP į užkardą patikrinimai, Vilniaus pasienio rinktinėje (toliau – PR) – 10, Varėnos PR – 20 ir Pagėgių PR – 40. Iš jų 20 patikrinimų atliko Imuniteto valdybos pareigūnai. Atliekant minėtus patikrinimus buvo nustatyta, kad trys pareigūnai su savimi turėjo daugiau nei leistina pinigų, dėl ko jie buvo įspėti bei apie tai informuoti jų tiesioginiai vadovai. Atliekant kitus patikrinimus pažeidimų nenustatyta.
· Teikia siūlymus užkardų vadams dėl konkrečių pareigūnų rotacijos pamainose.

· Vykdo pasienio kontrolės punktuose įrengtų vaizdo stebėjimo sistemų įrašų peržiūrą.

· Konsultuoja VSAT darbuotojus, vykstančius į užsienio valstybes asmeniniais ir tarnybiniais tikslais, dėl galimų grėsmių, analizuoja jų užpildytas anketas (apie tai plačiau žr. ataskaitos 22–23 psl.).

· Atlieka nuolat tarnybiniuose automobiliuose įrengtos mobilios vaizdo ir garso įrašymo įrangos ir asmens vaizdo bei garso įrašymo įrangos užfiksuotų vaizdo ir garso įrašų analizę. Per 2023 m. peržiūrų metu buvo nustatyta 10 pažeidimų dėl kurių pradėti tarnybiniai patikrinimai, tai yra buvo nustatyta, kad:

2 pareigūnai tarnybos metu nevykdė tarnybinės užduoties, tai yra nevykdė stebėjimo. Atlikus tarnybinius patikrinimus vienam pareigūnui buvo skirta tarnybinė nuobauda papeikimas, o kitam pastaba;

4 pareigūnai netinkamai vykdė tarnybą, tai yra tarnybos metu miegojo. Atlikus tarnybinius patikrinimus pareigūnams buvo skirtos tarnybinės nuobaudos – pastabos;

1 pareigūnas netinkamai vykdė tarnybą. Atlikus tarnybinį patikrinimą pareigūnui skirta tarnybinė nuobauda papeikimas;
3 pareigūnai netinkamai vykdė tarnybą, tai yra du pamainos vyresnieji nekontroliavo, kad skirtingų pamainų metu vienas ir tas pats pareigūnas miegojo. Atlikus tarnybinius patikrinimus vienam pareigūnui skirta tarnybinė nuobauda griežtas papeikimas, kitiems dviem pareigūnams skirtos tarnybinės nuobaudos pastabos.
· Vykdo kitas kontrolės priemones. 2023 m. buvo atlikti 75 VSAT darbuotojų veiklos slapti patikrinimai, kaip jie pasirengę atlikti ar atlieka pareigybių aprašymuose nustatytas funkcijas. Tokių patikrinimų buvo atlikta: Vilniaus PR – 42; Varėnos PR – 16; Pagėgių PR – 17; Imuniteto valdybos pareigūnai – 10.
Viešųjų pirkimų kontrolė

Pagal Valstybės sienos apsaugos tarnybos prie Lietuvos Respublikos vidaus reikalų ministerijos viešųjų pirkimų organizavimo ir vidaus kontrolės taisykles, patvirtintas VSAT vado 2021 m. birželio 21 d. įsakymu Nr. 4-210, VSAT Imuniteto valdybos pareigūnas yra paskirtas prevencinę pirkimų ir pirkimo sutarčių vykdymo kontrolę atliekančiu asmeniu. VSAT Imuniteto valdybos pareigūnas tikrina ir vizuoja pirkimo paraiškas, technines specifikacijas, pritaria parengtiems pirkimo dokumentams, vizuoja pirkimo–pardavimo sutartis, gali dalyvauti viešųjų pirkimų komisijų darbe. 
VSAT Imuniteto valdybos pareigūnai, analizuodami pirkimo dokumentus, vertina, ar pirkimo sąlygose nustatyti bendrieji tiekėjų kvalifikacijos reikalavimai ir tiekėjų techninį bei profesinį pajėgumą apibūdinantys kriterijai (ekonominės ir finansinės būklės, techninio ir profesinio pajėgumo reikalavimai) atitinka teisės aktų nuostatas ir neriboja konkurencijos. Taip pat vertina, ar kvalifikacijos reikalavimai yra pagrįsti ir proporcingi pirkimo objektui, tikslūs ir aiškūs. Tas pats pasakytina ir apie techninės dalies reikalavimus. Vertinama, ar parengta techninė specifikacija neriboja konkurencijos.

2023 metais VSAT Imuniteto valdybos pareigūnai, vykdydami viešųjų pirkimų prevencinę priežiūrą, įvertino 1527 pirkimo paraiškas ir pirkimo dokumentus. Buvo teiktos 156 pastabos paraiškų ir pirkimo dokumentų rengėjams. Dažniausiai pasitaikantys trūkumai: apklausiamas tik vienas tiekėjas, nors rinkoje galinčių tiekti tos rūšies paslaugas ar prekes tiekėjų yra gerokai daugiau. Dažnu atveju neaprašoma norima nupirkti prekė ar paslauga (neįvardijami bent minimalūs reikalavimai). Taip pat rengėjai, pildydami paraiškas, dažnai nurodo perkamos prekės modelį ar gamintoją, o tai diskriminuoja kitus gamintojus. Pasitaiko atvejų, kai pirkimo iniciatoriai, rengdami specifikacijas, nurodo neapibrėžtus reikalavimus perkamai prekei, t. y. nurodo tokius reikalavimus, kurių nėra galimybės įvertinti (pvz., daiktas turi būti gražus arba madingas).
2023 m. pagal vidaus reikalų ministro pavedimą buvo įvertinti pirkimai, kurių vertė virš 58000 eurų ir kuriuose pasiūlymą pateikė vienintelis tiekėjas. Įvertinta 14 tokių viešųjų pirkimų: 1. Sraigtasparnio techninės priežiūros paslaugų pirkimas; 2. Automobilinio benzino laivams pirkimas; 3. Dokumentų tyrimo eksperto mikroautobuso pirkimas; 4. Laivų korpusų konstrukcijų, įrenginių, mechanizmų bei sistemų įrangos techninės priežiūros ir remonto paslaugų pirkimas; 5. Transporto priemonių remonto, priežiūros ir kitų paslaugų bei atsarginių dalių pirkimas; 6. Teritorijos perimetro vaizdo stebėjimo sistemos įrengimo paslaugų pirkimas; 7. Vaizdo stebėjimo, perimetrinės apsaugos, įeigos kontrolės bei sienos stebėjimo sistemų negarantinio remonto ir priežiūros paslaugų pirkimas; 8. Lauko uniformos avalynės pirkimas; 9. Policininkų uniformos (geltonos liemenės) pirkimas; 10. Skaitmeninių dezimetrų pirkimas; 11. Valstybės sienos apsaugos tarnybos prie Lietuvos Respublikos vidaus reikalų ministerijos administracinio pastato rekonstravimo darbų pirkimas; 12. Policininkų uniforma (medvilninės ir pusvilnonės kojinės) pirkimas; 13. Kapčiamiesčio PU sienos stebėjimo sistemos aptarnavimo, priežiūros ir negarantinio remonto paslaugų pirkimas; 14. A. Barausko PU sienos stebėjimo sistemos aptarnavimo, priežiūros ir negarantinio remonto paslaugų pirkimas.
Informacijos dėl minėtų pirkimų galimai neskaidraus vykdymo negauta.
2023 m. 58 įmonėms, dalyvavusioms 13 VSAT organizuotų viešųjų pirkimų, pateikta užpildyti viešųjų pirkimų vertinimo anketą. Tiekėjai, atsakydami į anketos klausimus, pastabų dėl procedūrinių pažeidimų, vykdant viešuosius pirkimus, neturėjo.

Kandidatūrų tikrinimas
Vadovaujantis 2020 m. lapkričio 19 d. VSAT vado įsakymu Nr. 4-405 patvirtinta Siunčiamų mokytis mokymosi įstaigose, priimamų dirbti ir dirbančių Valstybės sienos apsaugos tarnyboje prie Lietuvos Respublikos vidaus reikalų ministerijos asmenų kandidatūrų tikrinimo ir derinimo tvarka, 2023 m. patikrinta 640 asmenų, ketinusių įsidarbinti VSAT ir jos padaliniuose ar ketinusių mokytis PM ar Mykolo Romerio universitete. Dėl 42 pretendentų priimtas neigiamas sprendimas juos įdarbinti ar siųsti mokytis. 

Palyginus duomenis su 2022 m. (580 asmenų) ir 2021 m. (1108 asmenys), 2023 m. patikrintų asmenų skaičius sugrįžo į įprastinį, ankstesnį lygį. Tai yra 2021 m. šį skaičiaus augimą lėmė nelegalios migracijos suaktyvėjimo metu VSAT kreipimasis į buvusius pareigūnus padėti suvaldyti nelegalios migracijos krizę, taip pat iš Kalėjimų departamento prie Teisingumo ministerijos perėmus Kybartų pataisos namus, šiame padalinyje dirbusių darbuotojų išreikštas pageidavimas įdarbinti juos naujai įsteigtame Kybartų užsieniečių registracijos centre. 
2023 m. iš visų patikrintų 640 asmenų, Vilniaus PR patikrino 237 asmenis, Varėnos PR – 129, Pagėgių PR – 177, VSAT centrinėje įstaigoje (toliau – CĮ) – 97 asmenis. Dėl 42 pretendentų priimtas neigiamas sprendimas juos įdarbinti ar siųsti mokytis (Vilniaus PR – dėl 16 asmenų, Varėnos PR – 9, Pagėgių PR – 12, VSAT CĮ – 5 asmenų), o tai sudaro 7 proc. visų patikrintų asmenų. Palyginti su ankstesniais metais, neigiami sprendimai sudarydavo 2022 m. – 10 proc. ir 2021 m. – 10 proc. visų patikrinimų. 
Pagrindinės priežastys, dėl ko buvo siūloma neįdarbinti VSAT ir jos struktūriniuose padaliniuose ar nesiųsti mokytis PM ar Mykolo Romerio universitete, vyrauja tos pačios kaip ir keletą metų iš eilės, tai asmenų teistumas už įvairias nusikalstamas veikas, sisteminis administracinių teisės nusižengimų darymas arba transporto priemonės vairavimas esant neblaiviam, ryšiai su kontrabanda siejamais asmenimis bei kitos asmenį neigiamai charakterizuojančios aplinkybės, turinčios įtakos sprendimo priėmimui.
2.2. Korupcinių nusikalstamų veikų tyrimai
Kaip žinia, korupcinėms ir su kontrabanda susijusioms nusikalstamoms veikoms būdingas didelis latentiškumas. Dažniausiai tokio pobūdžio nusikaltimuose nukentėjusių nebūna, todėl VSAT kriminalinės žvalgybos padaliniai retai gauna asmenų pranešimų ar skundų. Dėl šios priežasties VSAT kriminalinės žvalgybos padalinių veikla privalo būti proaktyvi, grįsta visapusiška kriminaline žvalgyba ir agentūrine veikla. 

Didžiausio efektyvumo korupcijos kontrolės srityje galima tikėtis, tik kartu vykdant kriminalinę žvalgybą ir korupcijos prevencijos priemones. Veiklos orientavimas tik pagal atskirą iš paminėtų sričių siekiamo rezultato neduotų.

VSAT Imuniteto valdyba yra kriminalinės žvalgybos subjektas ir vykdo korupcinių nusikalstamų veikų kriminalinės žvalgybos tyrimus. 

2023 m. už korupcines nusikalstamas veikas įtarimai pareikšti 1 VSAT pareigūnui. Šiam VSAT pareigūnui įtarimai pareikšti už kyšininkavimą. Pareigūnas tarnybą paliko savo noru.

2006–2023 m. už korupcines nusikalstamas veikas pareikšti įtarimai 239 darbuotojams, iš kurių 156 nuteisti, 7 išteisinti, 64 atžvilgiu ikiteisminiai tyrimai nutraukti, dėl 11 procesiniai sprendimai kol kas nepriimti, 199 atleisti iš vidaus tarnybos.
2023 m. buvo turima duomenų apie 4 VSAT darbuotojų, galimai padarytas neteisėtas veikas, taip pat korupcinio pobūdžio nusikalstamas veikas, tačiau šių duomenų nepakako ikiteisminiam tyrimui pradėti, tačiau po prevencinių pokalbių pastarieji paliko vidaus tarnybą savo pačių prašymu.

Reikia pažymėti, kad prie korupcinių nusikalstamų veikų tyrimo prisideda ne tik VSAT Imuniteto valdyba, bet ir VSAT Kriminalinių tyrimų valdyba bei VSAT pasienio rinktinių kriminalinės žvalgybos skyriai, kurie, tirdami kontrabandos bylas, tikrina ir pareigūnų dalyvavimo nusikalstamoje veikoje versiją. Kontrabandos bylose, nustačius VSAT pareigūnų dalyvavimą, derinami VSAT kriminalinės žvalgybos padalinių ir imuniteto pareigūnų veiksmai.

3. PAGRINDINĖS KORUPCIJOS APRAIŠKOS(

VSAT Imuniteto valdyba šiuo metu išskiria pagrindines sritis, kuriose dažniausiai aptinkama korupcijos apraiškų. 

Pirmoji problema – yra pareigūnų, užtikrinančių valstybės sienos apsaugą su Baltarusijos Respublika, piktnaudžiavimas tarnyba, pasireiškiantis tarnybinio pobūdžio informacijos, apie pasienio sargybų išdėstymą, judėjimo maršrutus, nesaugomas pasienio ruožo atkarpas, naudojamos technikos galimybes, perdavimą cigarečių kontrabandos organizatoriams. Nors per paskutinius kelis metus valstybės sienos apsaugos infrastruktūra smarkiai pasikeitė ir sienos stebėjimo sistemų bei papildomų apsaugos barjerų (koncertinos, tvorų, stebėjimo sistemų) diegimas pasienyje su Baltarusijos Respublika darė teigiamą įtaką korupcijos prevencijai, nes tai ženkliai apsunkino cigarečių kontrabandos, siejamos su korupcija, organizavimą, bet ir jie nesnaudė ir pastoviai tobulėja. Jei anksčiau kontrabandinės cigaretės dažniausiai būdavo gabenamos per valstybės sieną fiziškai permetant per apsaugos barjerus, tvoras, tai dabar kontrabandos gabenimui pasitelkiamos įvairios skraidyklės (dronai), kurios gali gabenti nuo kelių iki keliasdešimties blokų (kartais ir kelių dėžių) kontrabandinių cigarečių. Tokios kontrabandos užkardymas yra gana sudėtingas, kadangi operatoriai nebūtinai turi būti prie valstybės sienos ir Lietuvoje, o ir krovinys numetamas specialiai pasirinktoje vietoje toliau nuo pareigūnų patruliavimo vietų, bet ir tokiose neteisėtos veiklos schemose dažnais atvejais dalyvauja ir pareigūnai, kadangi kontrabandą užsiimantiems asmenis būtina informacija apie VSAT pajėgų išsidėstymą ir judėjimą.

Kita opi problema, kyšininkavimas pasienio kontrolės punktuose. Nors 2022 m. realizuojant iš įvairių šaltinių gautą informaciją buvo organizuota keliasdešimt sėkmingų kontrabandos sulaikymo operacijų, o baudžiamojon atsakomybėn buvo patraukti ir du Druskininkų pasienio užkardos pareigūnai, bet vis dar gaunama informacijos apie Varėnos PR veikiančiuose pasienio kontrolės punktuose dirbančių pareigūnų kyšininkavimo atvejus. 2023 m. buvo identifikuota veikimo schema, kai kyšiai buvo imami už sankcionuotų krovinių ar vežėjų praleidimą per valstybės sieną. Ir jei už kontrabandinių cigarečių praleidimą būdavo imami iki keliasdešimt eurų kyšiai, tai už sankcionuotų krovinių praleidimą imami kyšiai siekiantys ir kelis šimtus eurų.

Trečioji problema, kuri išryškėjo 2023 m., tai pareigūnų piktnaudžiavimas jiems suteiktomis socialinėmis garantijomis, o t.y. važiavimo išlaidų kompensavimu ir butpinigių gavimu. Kaip pastebima, pareigūnų tarpe gaji nuomonė, kad reikia pasiimti maksimalias kompensacijas ar išmokas, kiek tik duoda valstybė, ir nesvarbu kokiais būdais, o kaip išaiškėjo atliekant analizes ir informacijos tikrinimus, tame tarpe ir nelegaliais. Buvo nustatyti keli atvejai, kai pareigūnai įvairiais būdais bandė gauti važiavimo išlaidų kompensavimą, nors jie tų išlaidų nepatirdavo ar patirdavo žymiai mažesnes nei deklaruodavo. Pareigūnai deklaruodavo važiavimo atstumus ir gyvenamąsias vietas pas artimus asmenis, sugyventinius ar draugus, tačiau kaip vėliau parodydavo kelių kamerų analizė jie iš tų vietų į tarnybą nevykdavo. Buvo taikytos įvairios priemonės tokių nesąžiningų pareigūnų atžvilgiu ir išskaičiavimai, ir po prevencinių pokalbių naujų prašymų teikimai, o buvo imtasi ir drastiškų veiksmų pradedant ikiteisminius tyrimus. Situaciją su butpinigiais smarkiai pakeitė išaugusios išmokos, ir jei anksčiau butpinigių mokėjimo prašydavo vos keli pareigūnai, tai 2023 m. tokių pareigūnų išaugo iki 130 ir ne visi jie, kaip parodo praktika, yra sąžiningi. 2023 m. buvo pradėti 3 ikiteisminiai tyrimai dėl pareigūnų sukčiavimo gaunant išmokas, iš anksto sudarius, kaip įtariama, fiktyvias nekilnojamojo turto nuomos sutartis. Taip pat šiuo klausimu buvo dirbama ir prevenciškai. Buvo pravedami prevenciniai pokalbiai po kurių pareigūnai atsisakydavo butpinigių, o kai kurie ir grąžino anksčiau gautas išmokas.
2023 m. bus aktyviai vykdomos korupcijos prevencijos ir kriminalinės žvalgybos priemonės, sprendžiant problemas VSAT veiklos srityse, kuriose labiausiai reiškiasi korupcija.
4. KYŠININKAVIMAS TARPTAUTINIUOSE PKP (SMULKIOJI KORUPCIJA)

Siekiant išgyvendinti pasieniečių neteisėtus veiksmus, pasireiškiančius neteisėtu įvairaus dydžio rinkliavų rinkimu iš valstybės sieną kertančių asmenų už neva sklandų ir greitesnį valstybės sienos kirtimą, pasienio kontrolės punktuose eilę metų vykdoma korupcijos prevencijos priemonė, kuria pareigūnai įpareigoti pasirašytinai įspėti asmenis vykstančius per valstybės sieną ir kelionės ar transporto priemonių dokumentuose palikusius pinigus apie baudžiamąją atsakomybę už valstybės tarnautojo papirkimą(. Esant aiškiems papirkimo požymiams, yra pradedami ikiteisminiai tyrimai, kurių 2023 metais pradėta nebuvo.

2023 m. 222 vykstantiems per valstybės sieną asmenims surašyti įspėjimai, t. y. 9 proc. mažiau nei per 2022 m. (242 įspėjimai) ir 37 proc. daugiau nei per 2021 m. (139 įspėjimai). 

Įteiktų įspėjimų nežymus sumažėjimas sietinas su vykstančių asmenų per valstybės sieną srauto sumažėjimu, dėl taikomu ES sankcijų Rusijos ir Baltarusijos piliečiams bei Tverečiaus, Šumsko PKP uždarymo. Taip pat pastebėtina, kad išlieka teigiamas įspėjimų surašymo prevencinis poveikis asmenims vykstantiems per valstybės sieną. Kelionės dokumentuose paliekamų pinigų mažėjimą patvirtina Imuniteto pareigūnų kartu su rinktinių ir užkardos pasieniečiais bendri pasienio tikrinimai, kuomet per keletą valandų Medininkų, Lavoriškių, Šalčininkų, Kybartų, Ramoniškių, Tverečiaus ir Raigardo PKP nebuvo nustatytas nei vienas toks atvejis. Daugiausia įspėjimų buvo surašyta: Medininkų PKP – 67, Kauno oro uosto PKP – 34, Lavoriškių PKP – 29, Vilniaus oro uosto PKP – 29, Šalčininkų PKP – 28, Raigardo PKP – 13, kituose PKP ir Lietuvos Respublikos teritorijoje – 22. 

Daugiausia įspėta baltarusių – 82 (2022 m. – 90), lietuvių – 71 (68), rusų – 15 (27), uzbekų – 10 (3), anglų – 5 (9), izraeliečių – 6 (9), kitų šalių piliečių – 38 (35). Iš jų 69 (2022 m. – 88) atvejai atvykstant į Lietuvos Respubliką, 151 (151) atvejis – išvykstant iš Lietuvos Respublikos ir 2 atvejai Lietuvos Respublikos teritorijoje.

Kaip matyti iš statistikos, 2023 m. nežymiai sumažėjo įspėtų Baltarusijos, Rusijos, Anglijos, Izraelio piliečių, tačiau padaugėjo Lietuvos, Uzbekijos ir kitų šalių piliečių.

Dažniausiai įspėjami lengvųjų transporto priemonių vairuotojai – 73 (2022 m. - 66), lėktuvų keleiviai – 63 (83), vilkikų vairuotojai – 30 (51), pėstieji – 27 (26), maršrutinio transporto keleiviai – 27 (15), traukinio keleiviai – 2 (1).

[image: image6.png]Ispéti pagal vykimo bida

73
66
51
30 26 27 27

15

1 2

—

Vilkiky Lengvyjy tr.pr. Péstieji Traukinio  Marsrutinio tr.

vairuotojai vairuotojai kelel ke

W2022m. W2023m.

83

Léktuvo
keleiviai





Kaip matyti iš statistikos, 2023 m. padaugėjo įspėtų lengvosiomis transporto priemonėmis, maršrutiniu transportu, pėsčiomis ir traukiniais vykusių asmenų bet sumažėjo lėktuvais ir krovininiu transportų vykusių asmenų.

Dažniausiai kelionės dokumentuose aptinkamos 5-10 eurų kupiūros. Kelionės dokumentuose paliekamos valiutos statistika: Eurai – 155 atvejai (2022 m. – 178), BY rubliai – 17 (8), JAV doleriai – 14 (13), GB svarai – 14 (13), RUS rubliai – 7 (11), kita valiuta – 16 (19).

2023 m. kelionės dokumentuose aptiktų valiutų tendencija praktiškai išlieka tokia pati.

Didžiausią iniciatyvą korupcijos prevencijos srityje parodę pareigūnai (surašę daugiausia įspėjimų ir inicijavę ikiteisminius tyrimus dėl papirkimo) buvo paskatinti per Tarptautinę antikorupcijos dieną. 

Manome, kad ši korupcijos prevencijos priemonė turi didelį poveikį, kadangi, visų pirma, įspėjamas pinigus palikęs vairuotojas apie galimas neigiamas pasekmes, antra, informuojami tokių vairuotojų darbdaviai (vežėjų įmonės), trečia, vykstantys per valstybės sieną asmenys aktyviai dalinasi įspūdžiais ir patirtimi apie PKP vykdomas įvairias priemones, kas teigiamai veikia kitus asmenis, ketvirta, tokių atvejų viešinimas suvestinėse verčia pasitempti PKP dirbančius pareigūnus, kurie nelabai noriai vykdo šią prevencinę priemonę. Turint omenyje, kad ši prevencinė priemonė aktyviai vykdoma ir muitinės sistemoje, galima tikėtis teigiamų ilgalaikių rezultatų formuojant nepakantumo korupcijai atmosferą. Kaip jau buvo minėta anksčiau, teigiamą antikorupcinį poveikį parodo įteiktų įspėjimų pateikti skaičiai, taip pat teigiamą poveikį patvirtina kriminalinės žvalgybos priemonėmis gaunama informacija.

5. ANONIMINĖ ASMENŲ APKLAUSA

Siekiant surinkti maksimaliai objektyvią informaciją apie padėtį pasienio kontrolės punktuose, kiekvienų metų pabaigoje vykdoma anoniminė per valstybės sieną vykstančių asmenų apklausa, dalijant vairuotojams (daugiausiai sunkvežimių) anonimines anketas. Anketas dalija Imuniteto valdybos pareigūnai. Šia anonimine apklausa siekiama išsiaiškinti, koks yra korupcijos paplitimas pasienio kontrolės punktuose ir kaip keliaujantys per valstybės sieną asmenys tai vertina. 2023 m. apklaustas 451 keliaujantis asmuo (2022 m. – 494, o 2021 m. – 516).

Į klausimą, ar per pastaruosius 12 mėnesių teko susidurti su situacija, kai VSAT pareigūnas reikalavo kyšio ar savo veiksmais leido suprasti, kad nori gauti kyšį, 3 respondentai atsakė teigiamai (2022 m. – 6, 2021 m. – 7). Į klausimą, ar per pastaruosius 12 mėnesių teko duoti kyšį VSAT pareigūnui, 2023 m. teigiamai atsakė 2 respondentai (2022 m. – 6, 2021 m. – 3).

Pagal apklausų duomenis, 2023 m. vykstantys per valstybės sieną asmenys 2 kartus davė kyšius, tai yra 1 kartą Kybartų PKP dirbantiems pareigūnams (2022 m. tame pačiame PKP tokių atvejų buvo 4) ir 1 asmuo davė kyšį Medininkų PKP (2022 m. tokių atvejų nebuvo).

Remiantis vairuotojų nurodytais duomenimis, 2023 m. Kybartų PKP vairuotojas davė kyšį už važiavimą per valstybės sieną su netvarkingais dokumentais  – 1 atvejis, o Medininkų PKP davė kyšį kitais atvejais. Didžiajai daliai respondentų (78 proc.) pakanka informacijos, į ką kreiptis ar kam pranešti apie reikalaujamą kyšį. 22 proc. apklaustųjų nurodė, kad nežino, į ką kreiptis dėl reikalaujamo kyšio, nors imamasi visų priemonių informuoti per valstybės sieną vykstančius asmenis, tai yra lipdukai su anoniminiais telefonais pareigūnų darbo vietose, anoniminė pašto dėžutė internetinėje svetainėje bei Imuniteto valdybos pareigūnų kontaktiniai duomenys. 2022 m. šie rodikliai buvo atitinkamai 75 ir 25 proc. 

Palyginus 2022–2023 m. duomenis, stebima teigiama tendencija, t. y. 2 proc. (nuo 75 iki 77 proc.) padidėjo asmenų, manančių, kad VSAT pareigūnai yra nekorumpuoti, dalis. Asmenų, manančių, kad VSAT pareigūnai yra korumpuoti, sumažėjo iki – 0 proc., o pernai – 1 proc. Manančiųjų, kad VSAT pareigūnų mažesnė dalis yra korumpuoti, sudarė 3 proc. Neturinčiųjų nuomonės dalis sumažėjo 1 proc. (nuo 21 iki 20 proc.).

[image: image9]
Palyginus 2021–2023 m. apklausų duomenis, sumažėjo asmenų, manančių, kad korupcijos pasireiškimo lygis sumažėjo, tai yra 2023 m. – 16 proc. visų apklaustųjų ir šis skaičius, palyginti su 2022 m., sumažėjo 14 proc. (2022 m. sudarė 30 proc., 2021 m. – 25 proc.). Asmenų, manančių, kad korupcijos pasireiškimo lygis 2023 m. padidėjo, palyginti su 2021 m., buvo vos 0,1 proc., kai 2022 m. ir 2021 m. tokių visai nebuvo. Asmenų, manančių, kad situacija nesikeičia, skaičius padidėjo iki 27 proc., nors iki to laiko šis skaičius buvo stabilus (2022 m. – 6 proc., 2021 m. – 6 proc.). Neturinčiųjų nuomonės į šį klausimą skaičius 2023 m. sudarė 77 proc., o 2022 m. – 64 proc., 2021 m. - 69 proc. 

Nepaisant to, kad korupcija pasižymi ypač dideliu latentiškumu, galima daryti prielaidą, jog per valstybės sieną vykstantys asmenys nejaučia didelio nepasitenkinimo pasienio kontrolės punktuose dirbančių VSAT pareigūnų darbu ir tai leidžia pagrįstai manyti, kad korupcijos lygis nėra labai didelis. Tai patvirtina per valstybės sieną vykstančių asmenų pateikti vertinimai bei kriminalinės žvalgybos duomenys.
Kaip ir buvo tikimasi, didelė dalis asmenų yra girdėję apie įspėjimų surašymą už dokumentuose paliktus pinigus, 2023 m. – 88 proc., 2022 m. – 89 proc., o 2021 m. tai sudarė 88 proc. nuo apklaustų respondentų. Įspėjimų surašymas už dokumentų su juose įdėtais pinigais pateikimą VSAT pareigūnams vykdomas jau 10 metus, šią priemonę vykdo ir muitinės pareigūnai, todėl tikėtina, kad asmenų, žinančių apie šią korupcijos prevencijos priemonę, skaičius kiekvienais metais išliks didelis.

Apibendrinant anoniminės apklausos duomenis, galima teigti, kad nors ir ne visais atvejais respondentai pateikė visiškai išsamius ir atvirus atsakymus, šie duomenys leidžia susidaryti bendrą vaizdą apie pasienio kontrolės punktuose egzistuojančias korupcijos apraiškas ir per valstybės sieną vykstančių asmenų vertinimus, o jie yra labiau teigiami negu neigiami.
6. VSAT DARBUOTOJŲ ATSPARUMAS KORUPCIJAI

VSAT Imuniteto valdyba ir Veiklos kokybės skyrius, siekdami nustatyti ir įvertinti darbuotojų atsparumo korupcijai lygį ir pokyčius šioje srityje bei tobulinti VSAT korupcijos prevenciją, atliko anoniminę apklausą. Kaip ir kasmet apklausa vyko lapkričio mėnesį. Taip pat buvo analizuojami pokyčiai pagal anketoje užduodamus klausimus. 

Apklausos respondentai buvo prašomi įvertinti kai kuriuos anketos teiginius balais nuo 1 iki 5. Elektroninę apklausos anketą užpildė 1016 respondentų. Pernai apklausoje dalyvavo 885 dalyviai. Šiais metais aktyviausiai į klausimus atsakinėjo Vilniaus PR darbuotojai – 30 proc., Varėnos PR – 25,7 proc., Pagėgių PR – 22,1 proc., Centrinės įstaigos – 20,1 proc., Pasieniečių mokyklos – 2,1 proc.

Apklausos metu buvo siekiama išsiaiškinti darbuotojų nuomonę apie esamos VSAT antikorupcinės aplinkos veiksnius. Apibendrinus gautus vertinimus paaiškėjo, kad tarnybos darbuotojams pakanka žinių ir suvokia korupcinio pobūdžio nusikaltimų prevenciją ir pasekmes – vertinimas 91,4 proc. (2022 m. - 90,4 proc.) Šiais metais pasiektas labai geras vertinimas, nes darbuotojų nuomone net 90,7 proc. (2022 m. - 89,7 proc.) tiesioginis vadovas rodo deramą požiūrį korupcinio pobūdžio nusikaltimų netoleravimui. 87,1 proc. (2022 m. - 87 proc.) apklaustųjų vertina, kad kolegos taip pat rodo deramą požiūrį į korupcinio pobūdžio nusikaltimų netoleravimą, 86,7 proc. (2022 m. - 85,7 proc.) - kad VSAT vadovybė rodo deramą požiūrį korupcinio pobūdžio nusikaltimų netoleravimui, 83,1 proc. (2022 m. - 83,4 proc.), kad Pasieniečių mokyklos absolventai rodo deramą požiūrį korupcinio pobūdžio nusikaltimų netoleravimui. Bendras vertinimų vidurkis 87,8 proc. (2022 m. - 87,2 proc.) nežymiai padidėjo ir iš to galima daryti išvadą, kad darbuotojai antikorupcinės aplinkos veiksnius vertina gerai.
[image: image13.png]Man pakanka Ziniy apie korupcinio pobadZio

nusikaltimy prevencijg ir pasekmes vykdant _ 91,4%

mano tiesiogines pareigas
Tiesioginis vadovas rodo deramg poZiarj
inio pobadio nusikalti i I 00.7%
korupcinio pobadzio nusikaltimy netoleravimui
Kolegos rodo derama poZitrj korupcinio
pobudzio nusikaltimy netoleravimui
VSAT vadovybé rodo deramg poZiarj korupcinio
adtio musikalt et R s6,7%
pobudzio nusikaltimy netoleravimui

Pasieniediy mokyklos absolventai (kg tik baige

mokymga) rodo derama pofziirj korupcinio _ 83,1%

pobudZio nusikaltimy netoleravimui
Vertinimu vidurkis - N <%

0,0% 20,0% 400%  60,0% 80,0%  100,0%




Net 88,4 proc. (2022 m. – 88 proc.) apklausos dalyvių teigia, kad praneštų apie jiems žinomą korupcijos atvejį. 10,4 proc. (2022 m. - 11 proc.) nežino, kaip pasielgtų, 1,2 proc. (2022 m. - 1 proc.) apklaustųjų nepraneštų.

Apklausos dalyvių buvo prašoma įvertinti teiginius, jei nuspręstų pranešti apie žinomą korupcijos atvejį. Kad pranešimas apie korupcijos atvejus turi prasmę organizacijos gerovei apklaustieji vertina gerai 89,9 (2022 m. - 90 proc.). Žino, kam ir kokiu būdu pranešti vertina 89,7 proc. (2022 m. - 88,5 proc.). Darbuotojai nebijo neigiamo bendradarbių požiūrio 84,1 proc. (2022 m. - 83,4 proc.). Pasitikėjimą Imuniteto pareigūnais respondentai vertina 83,5 proc. (2022 m. - 83,6 proc.). Darbuotojai tik vidutiniškai 79,6 proc. (2022 m. – 79,5 proc.) įvertino teiginį ,,jaučiuosi saugus pranešdamas“. Apibendrinat gautus rodiklius, darbuotojai pranešimo apie korupcijos atvejus reikšmingumą vertina gerai, vertinimų vidurkis 85,4 proc. Lyginat su praėjusių metų rodikliais, ženklių pokyčių vertinimuose, nestebima.

Į klausimą, ar respondentams asmeniškai žinoma apie kokias nors korupcinio pobūdžio veikas, kurios galimai vyksta VSAT, 8,1 proc. (2022 m. - 8,8 proc.) atsako TAIP, 66,1 proc. (2022 m. - 66,7 proc.) nurodo, kad NE, ir 25,8 proc. (2022 m. - 24,4 proc.) apskritai negali atsakyti (nežino). 

Apklausos dalyviai nurodo, kad apie galimai vykstančias korupcines veikas VSAT 34,9 proc. (2022 m. - 40 proc.) apklaustųjų sužinojo iš kolegų, 38,6 proc. (2022 m. - 35,6 proc.) sužinojo iš socialinių medijų (televizija, internetas, intranetas, suvestinė), 16,9 proc. (2022 m. - 8,9 proc.) teigia, kad pats asmeniškai matė, o 9,6 proc. (2022 m. - 15,6 proc.) nurodo, kad sužinojo atlikdami tarnybines funkcijas ir pan.

Apklausos dalyviai nurodo, kad jiems žinoma apie šias korupcinio pobūdžio veikas VSAT: 

Piniginio ar kitokio atlygio gavimas už tarnybinių pareigų atlikimą/neatlikimą – 20,9 proc. (2022 m. - 26,5 proc.);

Naudojimasis tarnybiniu transportu ne tarnybos tikslais – 9,9 proc. (2022 m. - 11,8 proc.);

Įstaigos resursų (pvz. popieriaus, tualetinio popieriaus, kuro, maisto produktų ir t.t.) pasisavinimas – 7,2 proc. (2022 m. - 9,8 proc.);

Tarnybinės informacijos atskleidimas tretiesiems asmenims (pvz. apie sargybų sudėtį ir išdėstymą ir t.t.) – 17,9 proc. (2022 m. - 17,6 proc.),

Duomenų bazių panaudojimas asmeniniais tikslais ar kito asmens prašymu – 10,3 proc. (2022 m. - 10,8 proc.);

Giminaičių, draugų protegavimas (nepotizmas) – 9,5 proc. (2022 m. - 9,8 proc.);

Neskaidrūs viešieji pirkimai – 10,3 proc. (2022 m. - 6,9 proc.);

Neteisingas išlaidų deklaravimas siekiant pasipelnyti (butpinigiai, važiavimo išlaidos ir pan.) – 12,9 proc. (2022 m. - 4,9 proc.);

Iš pateiktų atsakymų akivaizdu, kad labiausiai paplitęs ,,reiškinys“ susijęs su korupcija – kaip ir 2022 m. vykdytoje apklausoje - kyšininkavimas bei tarnybinės informacijos atskleidimas tretiesiems asmenims. Taip pat ženklus padidėjimas manančių, kad neteisingas išlaidų deklaravimas siekiant pasipelnyti, gajus pareigūnų tarpe.

Apklausos dalyviai nurodo, kad susidūrus su korupcija, 8,5 proc. (2022 m. - 11,4 proc.) inicijavo ikiteisminio tyrimo pradėjimą, 22 proc. (2022 m. - 11,4 proc.) atsisakė priimti kyšį ir duodantįjį įspėjo, kad daugiau to nedarytų. 18,3 proc. (2022 m. - 15,9 proc.) surašė įspėjimus dėl baudžiamosios atsakomybės už papirkimą, o 13,4 proc. (2022 m. - 6,8 proc.) reagavo pasyviai ir nesiėmė jokių veiksmų. Kad priėmė kyšį nenurodo nei vienas respondentas. Net 37,8 proc. (2022 m. - 54,5 proc.) teigia, kad nesusidūrė su korupcija arba perdavė informaciją imuniteto pareigūnams, vadovybei. Analizuojami duomenys rodo, kad apklausos dalyvių, atsisakiusių priimti kyšį ir surašiusių įspėjimus dėl papirkimo, skaičius procentine išraiška išaugo, stebimas teigiamas pokytis. Tačiau vis dar nemaža dalis darbuotojų reaguoja pasyviai ir nesiima jokių veiksmų.

Kiekvienas apklausos dalyvis galėjo įvertintai VSAT darbuotojų atsparumą korupcijai skalėje nuo 1 iki 5. Įvertinimas 4,04 (2022 m. - 4,03). Apibendrinus pateiktus atsakymus, matyti, kad darbuotojų atsparumo vertinimo rodiklis geras – 80,8 proc. (2022 m. - 80,6 proc.). Reikšmingų pokyčių vertinat šį komponentą nėra. 

7. KITOS GRĖSMĖS
Pagal VSAT vado 2019 m. gegužės 23 d. įsakymu Nr. 4-237 patvirtintą išvykų į užsienio valstybes deklaravimo tvarką darbuotojams buvo privaloma deklaruoti tik išvykas į Baltarusijos Respubliką ir Rusijos Federaciją, užpildytą klausimyną pateikiant VSAT Imuniteto valdybai. Prieš vykdami į minėtas šalis, darbuotojai įpareigoti susipažinti su VSAT intranete paskelbtomis rekomendacijomis, kaip elgtis išvykų metu, o darbuotojams, tarnybos tikslais vykstantiems į užsienio valstybes bei išvykos metu naudojantiems išmaniuosius įrenginius, nurodyta nesijungti prie tarnybinio elektroninio pašto ir kitų tarnybos informacinių sistemų ir duomenų saugyklų. 
2023 m. rugpjūčio 16 d. įsakymu Nr. 4-301 patvirtintas vykimų į užsienio šalis tvarkos aprašas ir pakoreguotas klausimynas, kuris nustato VSAT statutinių ir karjeros valstybės tarnautojų bei darbuotojų, dirbančių pagal darbo sutartį (toliau – darbuotojai), tarnybos ir asmeniniais tikslais išvykų į užsienio valstybes, išskyrus Šiaurės Atlanto sutarties organizacijos (NATO), Europos Sąjungos ir Šengeno erdvei priklausančias valstybes, informavimą apie kelionės tikslą, vietą, trukmę ir galimus susitikimus, klausimyno užpildymo bei registravimo tvarką. Darbuotojas prieš vykdamas asmeniniais tikslais į užsienio valstybes, išskyrus Šiaurės Atlanto sutarties organizacijos (NATO), Europos Sąjungos ir Šengeno erdvei priklausančias valstybes, privalėjo žodžiu, el. paštu ar telefonu informuoti savo padalinio vadovą arba VSAT Imuniteto valdybos Pirmojo skyriaus pareigūną pagal padalinio teritoriją apie kelionės tikslą, vietą, trukmę bei galimus susitikimus. Darbuotojui buvo rekomenduojama prieš išvyką susipažinti su VSAT intranete paskelbtomis rekomendacijomis, kaip elgtis išvykos metu, o esant poreikiui konsultacijos kreiptis į VSAT Imuniteto valdybos Pirmojo skyriaus pareigūną pagal padalinio teritoriją.
VSAT intranete paskelbta išvykų į užsienio valstybes atmintinė. VSAT darbuotojams pateiktos elgesio rekomendacijos jiems lankantis trečiosiose šalyse, atkreipiant daugiau dėmesio į elektroninių prietaisų naudojimą išvykų metu. Visi darbuotojai, grįžę iš minėtų užsienio valstybių, įpareigoti užpildyti nustatytos formos klausimyną, kurį vėliau analizuoja VSAT Imuniteto valdybos pareigūnai. Nustatę galimus VSAT darbuotojų verbavimo atvejus ar kitą rizikos požymių turinčią informaciją, VSAT apie tai informuoja VSD ir KAM AOTD.
2023 m. buvo deklaruotos 98 išvykos į Baltarusijos Respubliką (56 išvykos, vyko 14 darbuotojų) ir Rusijos Federaciją (4 išvykos, vyko 3 darbuotojai), o į kitas šalis (38 išvykos, vyko 38 darbuotojai). Į asmenines išvykas vyko 96 darbuotojai (89 pareigūnai ir 7 civiliai), o į tarnybines išvykas 2 pareigūnai. Visos asmeninės išvykos buvo į Baltarusijos Respubliką. Visos išvykos buvo asmeninės, tik 3 išvykos į Kaliningrado sritį buvo tarnybinės.
2022 m. balandžio 13 d. buvo parengtas VSAT vado pavedimas Nr. 53-18, kuriuo rekomenduota tarnybos statutiniams ir karjeros valstybės tarnautojams bei darbuotojams, dirbantiems pagal darbo sutartį, nevykti į Baltarusijos Respubliką bei Rusijos Federaciją. Įvertinus tokios išvykos reikalingumą ir vis dėlto darbuotojams priėmus galutinį sprendimą vykti į minėtas šalis, prieš išvyką informuoti apie kelionės tikslą, vietą, trukmę bei galimus susitikimus savo tiesioginius vadovus arba Imuniteto valdybos Pirmojo skyriaus pareigūnus pagal padalinio teritoriją. VSAT Imuniteto valdybos pareigūnai intensyviai veda užsiėmimus VSAT struktūriniuose padaliniuose dirbantiems pareigūnams. Užsiėmimų metu kalbama ne tik antikorupcinėmis temomis, bet diskutuojama ir apie galimas grėsmes, susijusias su nacionaliniu saugumu, aktyvią užsienio valstybių žvalgybos ir saugumo tarnybų veiklą, pareigūnų lojalumą valstybei ir tarnybai bei kitomis aktualiomis temomis. Nacionalinio saugumo temomis mokymus veda bei ateityje planuoja vesti VSD ir KAM AOTD pareigūnai. Viešas ir nuolatinis kalbėjimas šiomis temomis didina VSAT darbuotojų atsparumą korupcijai, ugdo jų sąmoningumą, taip pat lojalumą VSAT bei skatina nenuslėpti bandymų verbuoti atvejų ir juos deklaruoti. Darbuotojai susipažįsta su galimomis grėsmėmis ir psichologiškai būna pasiruošę galimiems incidentams.
8. KITAS DARBAS

2023 m. atlikta Valstybinio socialinio draudimo fondo duomenų analizė, dėl VSAT valstybės tarnautojų dirbamo kito darbo. Per 2023 m. kitą darbą (vykdė individualią žemės ūkio veiklą, dirbo darbą pagal darbo sutartis ir pan.) dirbo 207 VSAT statutiniai valstybės tarnautojai (tai sudaro 7,08 proc. visų VSAT statutinių valstybės tarnautojų), iš kurių 131 (2022 m. tokių asmenų buvo 119) dirbo kitą darbą pagal darbo sutartis ir turėjo gauti leidimus dirbti kitą darbą. Turimais Valstybinio socialinio draudimo fondo duomenimis, 3 statutiniai valstybės tarnautojai, kurie turėjo leidimus dirbti kitą darbą, 2024-01-01 buvo nutraukę darbo santykius kitame darbe; 1 statutinis valstybės tarnautojas, kuris neturėjo leidimo dirbti kitą darbą - buvo įdarbintas uždarojoje akcinėje bendrovėje dviem savaitėm, po ko dėl asmeninių priežasčių darbo santykius nutraukė, todėl jam neliko poreikio kreiptis dėl leidimo išdavimo, taip pat 5 statutiniai valstybės tarnautojai pasikeitus pareigoms, laiku nepateikė prašymo gauti naują leidimą dirbti kitą darbą pagal darbo sutartis. Atliekant analizę, nenustatyta atvejų, kad VSAT tarnautojų dirbamas kitas darbas (neatsižvelgiant į tai, ar jam buvo reikalingas leidimas, ar nebuvo) būtų sukėlęs viešųjų ir privačių interesų konfliktą valstybės tarnyboje, sudarytų prielaidas tarnybą panaudoti asmeniniais interesais, diskredituotų valstybės tarnybos autoritetą ar kliudytų valstybės tarnautojui tinkamai atlikti jo pareigybės aprašyme nustatytas funkcijas, tačiau buvo nustatyta, kad 2023 m. 5 statutiniai valstybės tarnautojai dirbo neturėdami leidimo, t. y. 2024-01-01 nebuvo pateikę prašymų leisti dirbti kitą darbą pagal darbo sutartį. Visi valstybės tarnautojai buvo informuoti asmeniškai ir įpareigoti skubiai kreiptis dėl leidimų išdavimo. Nuo 2019-01-16 įsigaliojo Lietuvos Respublikos vidaus reikalų ministro 2019-01-15 įsakymu Nr. 1V-55 patvirtintas Vidaus tarnybos sistemos pareigūnų prašymų leisti dirbti kitą darbą pagal darbo sutartį nagrinėjimo, sprendimų priėmimo ir atšaukimo tvarkos aprašas, kuriais vadovaujantis statutiniams valstybės tarnautojams išduoti leidimai dirbti kitą darbą pagal darbo sutartį galioja iki pasibaigia minėtų valstybės tarnautojų darbo santykiai kitame darbe (arba iki bus priimtas atitinkamas sprendimas dėl leidimo dirbti kitą darbą, tais atvejais, kai turintis leidimą dirbti valstybės tarnautojas buvo perkeltas į kitas statutinio valstybės tarnautojo pareigas ir kurio pareigybės aprašyme nustatytos funkcijos dėl to pasikeitė, arba, turinčiam leidimą dirbti kitą darbą valstybės tarnautojui, dirbant atsirado Lietuvos Respublikos valstybės tarnybos įstatymo 6 str. 1 d. ar Lietuvos Respublikos vidaus tarnybos statuto 22 str. 1 d. nustatytos aplinkybės, dėl kurių toks leidimas negalėjo arba negali būti išduotas). 

Atkreiptinas dėmesys, kad kai kurie VSAT statutiniai valstybės tarnautojai dirbo kitą darbą pagal darbo sutartį keliose darbovietėse, arba dirbo pagal darbo sutartį tam tikroje įmonėje ir kartu vykdė individualią veiklą. 

Pažymėtina, kad nuo 2022-01-14 įsigaliojo Lietuvos Respublikos vidaus reikalų ministrės 2022-01-12 įsakymas Nr. 1V-13, dėl Lietuvos Respublikos vidaus reikalų ministro 2018-12-31 įsakymo Nr. 1V-985 patvirtinto Valstybės tarnautojų prašymų leisti dirbti kitą darbą pagal darbo sutartį nagrinėjimo, sprendimų priėmimo ir atšaukimo tvarkos aprašo netekusio galios, todėl karjeros valstybės tarnautojams tapo nebereikalingas leidimas dirbti kitą darbą pagal darbo sutartį. Atliekant analizę, nenustatyta atvejų, kad VSAT karjeros valstybės tarnautojų dirbamas kitas darbas būtų sukėlęs viešųjų ir privačių interesų konfliktą valstybės tarnyboje, sudarytų prielaidas tarnybą panaudoti asmeniniais interesais, diskredituotų valstybės tarnybos autoritetą ar kliudytų valstybės tarnautojui tinkamai atlikti jo pareigybės aprašyme nustatytas funkcijas.

2023 m. iš 131 pagal darbo sutartį kitą darbą dirbusių statutinių valstybės tarnautojų, 99 dirbo uždarose akcinėse bendrovėse, 1 žemės ūkio bendrovėje, 5 mažosiose bendrijose, 4 individualiose įmonėse ir viešosiose įstaigose, daugiausiai vairuotojais, pagalbiniais darbininkais, apsaugos darbuotojais, vadybininkais ir t.t.; 14 - darbas buvo susijęs su švietimui (mokslui) būdingų paslaugų veikla (universitetuose, kultūros centruose, gimnazijose, mokyklose ir pan.), sportiniu ir rekreaciniu švietimu, socialinio darbo veikla; 8 - daugiabučių namų savininkų bendrijose (sodų, garažų bendrijose, įvairiose veiklos grupėse). 

Taip pat 2023 m. 76 VSAT statutiniai valstybės tarnautojai vykdė veiklą, kuriai nereikėjo gauti leidimo dirbti kitą darbą, iš kurių:

· 47 vykdė individualią žemės ūkio veiklą;

· 20 dirbo mažosiose bendrijose (ne pagal darbo sutartį);

· 9 dirbo kitą darbą Lietuvos Respublikos vyriausiojoje rinkimų komisijoje (Lietuvos Respublikos Savivaldybių tarybų ir merų rinkimų metu), tačiau atsižvelgiant į tai, kad su jais darbo sutartys nebuvo sudaromos, jiems nereikėjo gauti leidimų dirbti kitą darbą.

Daugiausia 51 kitą darbą pagal darbo sutartis dirbo Vilniaus PR, Pagėgių PR – 44, Varėnos PR – 23, VSAT CĮ – 13 statutinių valstybės tarnautojų.

9. DARBUOTOJŲ GIMINYSTĖS RYŠIAI

2023 m. buvo analizuojama, kiek VSAT dirbančių darbuotojų tarpusavyje yra susiję giminystės ryšiais. Nustatyta, kad VSAT ir jos struktūriniuose padaliniuose dirba 725 darbuotojai (19 proc. visų VSAT darbuotojų), kurie tarpusavyje susiję giminystės ryšiais. 2022 m. 682 darbuotojai (18 proc. visų VSAT darbuotojų), 2021 m. 618 darbuotojų (16 proc. visų VSAT darbuotojų) buvo tarpusavio giminystės ryšiais susijusių darbuotojų. Per pastaruosius kelerius metus stebime didėjantį pokytį.

VSAT CĮ tokių darbuotojų dirba 127, Vilniaus pasienio rinktinėje – 193, Varėnos – 182, Pagėgių - 223. Iš 725 darbuotojų, kurie tarpusavyje susiję giminystės ryšiais, 27 darbuotojai yra susiję netiesioginiu pavaldumu arba turi kontrolės funkciją, t.y. galimas viešų ir privačių interesų konfliktas tikrinant artimo asmens tarnybos vykdymą (VSAT CĮ 14 darbuotojų, Vilniaus – 4, Varėnos – 6, Pagėgių – 3). 

Didžioji dalis darbuotojų privačių interesų deklaracijose yra deklaravę fizinius asmenis, dėl kurių gali kilti privačių interesų konfliktas. Tie darbuotojai, kurie nebuvo deklaravę savo ryšių, buvo informuoti, kad papildytų savo privačių interesų deklaracijas ryšiais su asmenimis, dėl kurių gali kilti privačių interesų konfliktas. Susipažinę su privačių interesų deklaracijomis, 2023 m. atsakingi VSAT Imuniteto valdybos pareigūnai parengė 1 rašytinę rekomendaciją darbuotojui, kaip elgtis, kad nekiltų privačių interesų konfliktas, bei rekomenduota nusišalinti, sprendžiant visus klausimus, susijusius su deklaracijose nurodytais fiziniais asmenimis. Apžvelgus VSAT darbuotojų turimus tarpusavio giminystės ryšius, ypač rizikingų pavaldumo santykių, dėl kurių galėtų kilti neišvengiami interesų konfliktai, be anksčiau paminėtų, nenustatyta. Visuomet būtina įsivertinti, ar darbe neteks spręsti klausimų dėl fizinių asmenų, su kuriais saisto giminystės ryšiai. Jei yra tikimybė, kad teks – būtina deklaruoti. Pažymėtina, kad privačių interesų deklaracijose neretai nurodoma ir tie asmenys, dėl kurių nėra konflikto regimybės, tačiau nurodoma kaip dirbantis VSAT asmuo.

Vykdant šią korupcijos prevencijos priemonę, svarbu užtikrinti, kad ši korupcijos rizika būtų valdoma, giminaičiai nebūtų susiję pavaldumo ryšiais, nebūtų bandoma naudotis pareigomis, būtų užtikrinamas priimamų sprendimų skaidrumas. VSAT giminystės ryšiai savaime nėra problema, tačiau kuo didesnis nepotizmo intensyvumas egzistuoja, tuo didesnė tikimybė, kad gali būti bandoma naudotis einamomis pareigomis, proteguoti ir siekti naudos savo šeimos nariams bei giminaičiams. Nepotizmo kontrolei turėtų būti skiriamas pakankamas dėmesys, nes nuo to priklauso priimamų sprendimų objektyvumas ir skaidrumas, visuomenės pasitikėjimas VSAT.
10. DRAUSMĖ IR TARNYBINIAI PATIKRINIMAI(
2023 metais VSAT Teisės skyrius atliko 84 tarnybinius patikrinimus bei nelaimingų atsitikimų tyrimus (2022 m. – 103, 2021 m. – 178). Iš pateiktų duomenų matyti, kad atliekamų tarnybinių patikrinimų, darbuotojų galimai padarytų tarnybinių ar drausmės pažeidimų bei nelaimingų atsitikimų tyrimų skaičius, palyginti su praėjusių metų rodikliais, gerokai sumažėjo. Minėtu laikotarpiu atlikti 82 (2022 m. – 76) tarnybiniai patikrinimai, 2 (2022 m. – 6) tyrimai siekiant nustatyti, ar pareigūno tarnybos metu patirta trauma atliekant tarnybines pareigas buvo susijusi su didesniu pavojumi arba rizika pareigūno sveikatai, ar jam turėtų būti išmokama kompensacija, numatyta Lietuvos Respublikos vidaus tarnybos statuto 59 str. 3 d.

Nagrinėjamu laikotarpiu daugiausiai tyrimų atlikta Vilniaus PR (25), Pagėgių PR (24), Varėnos PR (22), VSAT CĮ (11) bei PM (2). Per 2021 m. ir 2022 m. daugiausia tarnybinių patikrinimų buvo atlikta Pagėgių PR, Vilniaus PR bei Varėnos PR.
	Padaliniai
	Atliktų tyrimų skaičius

	
	2021 m.
	2022 m.
	2023 m.

	CĮ
	12
	20
	11

	Vilniaus PR
	49
	22
	25

	Varėnos PR
	26
	27
	22

	Pagėgių PR
	81
	30
	24

	PM
	10
	4
	2

	IŠ VISO:
	178
	103
	84


Ataskaitiniu laikotarpiu 1 darbuotojos darbo pareigų pažeidimas traktuotas kaip šiurkštus – darbuotoja nevykdė savo pareigų bei tiesioginio vadovo nurodymų, nepagarbiai elgėsi su kolegomis ir kitais darbuotojais (darbuotoja atleista iš darbo VSAT).
2023 m. buvo nustatyta 10 pareigūno vardo pažeminimo atvejų (iš jų 7 neblaivūs). Varėnos pasienio rinktinės pareigūnas tarnybos metu buvo apsvaigęs nuo narkotinių medžiagų; Vilniaus pasienio rinktinės pareigūnas, ne tarnybos metu, būdamas apsvaigęs nuo alkoholio (1.84 prom.) smurtavo prieš sutuoktinę; 2 Vilniaus pasienio rinktinės pareigūnai ir 3 Pagėgių pasienio rinktinės pareigūnai ne tarnybos metu vairavo transporto priemones būdami neblaivūs; Pagėgių pasienio rinktinės pareigūnė ir buvęs Varėnos pasienio rinktinės pareigūnas klastojo važiavimo išlaidas patvirtinančius dokumentus, sukčiavo ar pasikėsino sukčiauti, padarė nusikalstamas veikas, numatytas BK 300 str. 1 d. ir 182 str. 1 d. Buvęs Varėnos pasienio rinktinės pareigūnas ne tarnybos metu, veikdamas bendrininkų grupėje įvykdė veikas, numatytas BK 24 str., 199 str. 3 d., ir 1992 str. 2 d. Visi minėti pareigūnai pripažinti pažeminę pareigūno vardą ir atleisti iš vidaus tarnybos.

Palyginus su ankstesnių metų analogišku laikotarpiu, pareigūno vardo pažeminimo atvejų skaičius išaugo – per analogišką 2021 m. laikotarpį nustatyti 9 pareigūno vardo pažeminimo atvejai (5 iš jų neblaivių pareigūnų padaryti nusižengimai), o per 2022 m. – 7 pareigūno vardo pažeminimo atvejai (5 iš jų neblaivių pareigūnų padaryti nusižengimai).
Už įvykdytus tarnybinius nusižengimus per 2022 m. VSAT darbuotojams skirta 70 tarnybinių nuobaudų: 11 atleidimų iš darbo, 7 griežti papeikimai, 17 papeikimų ir 35 pastabos, 9 darbuotojai įspėti, kad už pakartotinį analogišką darbo pareigų pažeidimą su jais gali būti nutraukta darbo sutartis. Per 2021 m. buvo skirtos 42 tarnybinės nuobaudos, per 2022 m. – 70 tarnybinių nuobaudų. 

2023 m. tarnybinius nusižengimus įvykdė 1 apsvaigęs nuo narkotinių medžiagų ir 8 neblaivūs VSAT pareigūnai. Iš jų 7 pareigūnai, pažeminę pareigūno vardą, bei du pareigūnai ne tarnybos metu važiavo dviračiais būdami neblaivūs, šiems dviem pareigūnams skirti griežti papeikimai. 2 tarnybiniai patikrinimai dėl galimai trijų neblaivių VSAT pareigūnų padarytų tarnybinių nusižengimų yra sustabdyti. Per 2021 m. šio pobūdžio nusižengimus įvykdė 8 pareigūnai, 1 karjeros valstybės tarnautojas ir 5 PM kursantai, o per 2022 m. – 10 pareigūnų, 1 karjeros valstybės tarnautojas bei 1 PM kursantas.
Apibendrinus nagrinėjamo laikotarpio statistinius duomenis matyti, kad atliekamų tarnybinių patikrinimų dėl darbuotojų galimai padarytų tarnybinių ar drausmės pažeidimų bei nelaimingų atsitikimų tyrimų skaičius, palyginti su praėjusių metų rodikliais, gerokai sumažėjo ir neblaivių pareigūnų įvykdytų pažeidimų skaičius, nežymiai sumažėjo, tačiau pareigūno vardo pažeminimo atvejų skaičius nors ir nežymiai, bet vėl padidėjo. 

11. PRANEŠIMŲ ANALIZĖ( 
Atlikus VSAT struktūriniuose padaliniuose gautų pranešimų analizę nustatyta, kad 2023 m. gautų pranešimų skaičius, palyginti su 2021 m. ir 2022 m. gautų pranešimų skaičiumi, vėl padidėjo.
1. Gauti pranešimai:

2023 m. – 68;
2022 m. – 44;

2021 m. – 70.
1.1. 2023 m. – 68 (VSAT CĮ – 52, Vilniaus PR – 2, Varėnos PR – 13, Pagėgių PR – 0; Muitinės departamento – 1);

1.2. 2022 m. – 44 (VSAT CĮ – 32, Vilniaus PR – 0, Varėnos PR – 12, Pagėgių PR – 0);
1.3. 2021 m. – 70 (VSAT CĮ – 43, Vilniaus PR – 6, Varėnos PR – 19, Pagėgių PR – 1);
2. Pranešimai VSAT struktūriniuose padaliniuose gauti šiais būdais:

2.1. anoniminio pasitikėjimo telefonais arba tiesiogiai kreipiantis telefonu į pasienio rinktines – 64;

2.2. el. paštu – 3;
2.3. asmuo informaciją pateikė atvykęs į padalinį – 1.

Pranešimai, kai asmuo nenurodė vardo ir pavardės, sudarė 75 proc. visų gautų pranešimų.
3. Pranešimų priežastys:
3.1. galima kontrabanda – 25;
3.2. galimai neteisėti (netinkami) pareigūnų veiksmai – 25;
3.3. kitos priežastys – 18.

4. Reagavimas į pranešimus, gautos informacijos panaudojimas:

4.1. informacija patikrinta ir pažeidimų nenustatyta – 50;
4.2. informacija pasitvirtino – 14;
4.3. informacija tikrinama – 4.
Dėl visų per 2023 m. gautuose pranešimuose nurodytų aplinkybių vyko informacijos patikrinimas.

2023 m. VSAT pranešimų gauta daugiau nei 2022 m., kai pranešimų buvo gauta mažiausiai, palyginti su pastaraisiais trejais metais. 
Pranešimų padidėjimo tendenciją galimai lėmė padidėjęs besikreipiančių piliečių sąmoningumas bei pasitikėjimas VSAT, tačiau 2023 m. nepasitvirtinusių pranešimų šiek tiek padidėjo iki 74 proc., kai 2022 m. buvo 61 proc., o 2021 m. 87 proc.
12. KITOS NUSIKALSTAMOS VEIKOS
2023 m. už kitas (nekorupcines) nusikalstamas veikas įtarimai pareikšti 10 VSAT darbuotojų (5 darbuotojams už fizinio skausmo sukėlimą ar nežymų sveikatos sutrikdymą, 2 - už dokumento suklastojimą ir sukčiavimą, 1 – už sukčiavimą, 1 – už neteisėtą asmens būsto neliečiamumo pažeidimą, 1 – už grasinimą nužudyti ar sunkiai sutrikdyti žmogaus sveikatą arba žmogaus terorizavimą). Iš šių asmenų 3 darbuotojų atžvilgiu ikiteisminis tyrimas nutrauktas, 1 darbuotojas atleistas nuo baudžiamosios atsakomybės pagal laidavimą, 2 darbuotojų atžvilgiu ikiteisminiai tyrimai nutraukti įtariamajam susitaikius su nukentėjusiuoju, o dėl 4 procesiniai sprendimai nepriimti.
Dažniausiai VSAT pareigūnams 2006-2023 m. įtarimai pareikšti: 33 – pagal Lietuvos Respublikos BK 140 str. (fizinio skausmo sukėlimas), 29 pagal Lietuvos Respublikos BK 281 str. (eismo įvykis su pasekmėmis) 24 pagal Lietuvos Respublikos BK 284 str. (viešosios tvarkos pažeidimas), 14 – pagal Lietuvos Respublikos BK 138 str. (nesunkus sveikatos sutrikdymas), 14 – pagal Lietuvos Respublikos BK 300 str. (dokumento suklastojimas) ir 9 – pagal Lietuvos Respublikos BK 178 str. (vagystė). Pagal kitus Lietuvos Respublikos BK straipsnius įtarimai pareikšti 36 VSAT pareigūnams.

[image: image25.emf]BK 281 str.

29

BK 284 str.

24

BK 138 str.

14

BK 140 str.

33

BK 178 str.

9

BK 300 str.

14

kiti BK str.

36

2006–2023 m. VSAT pareigūnams pareikšti įtarimai 

už kitas nusikalstamas veikas 


2006–2023 m. už ne korupcines nusikalstamas veikas pareikšti įtarimai 158 VSAT darbuotojams, iš jų 24 nuteisti, 7 išteisinti, 75 atžvilgiu ikiteisminiai tyrimai nutraukti, 46 atžvilgiu ikiteisminiai tyrimai nutraukti įtariamajam susitaikius su nukentėjusiuoju arba pagal laidavimą, dėl 5 procesiniai sprendimai nepriimti, 76 atleisti iš vidaus tarnybos.
Per 2006–2023 m. laikotarpį iš 71 VSAT pareigūnų, kurie buvo nuteisti už kitų nusikalstamų veikų įvykdymą arba atleisti nuo baudžiamosios atsakomybės pagal laidavimą ar susitaikius: 20 pareigūnų – pagal Lietuvos Respublikos BK 281 str. (eismo įvykis su pasekmėmis), 10 – pagal Lietuvos Respublikos BK 284 str. (viešosios tvarkos pažeidimas), 7 – pagal Lietuvos Respublikos BK 138 str. (nesunkus sveikatos sutrikdymas), 12 – pagal Lietuvos Respublikos BK 140 str. (fizinio skausmo sukėlimas), 4 – pagal Lietuvos Respublikos BK 178 str. (vagystė), likę 18 – pagal kitus Lietuvos Respublikos BK str.

Vykdant VSAT 2023–2025 metų korupcijos prevencijos veiksmų plano vieną iš priemonių, kiekvienais metais kas pusmetį analizuojami Įtariamųjų, kaltinamųjų ir neteistųjų registro duomenys dėl VSAT darbuotojų patraukimo baudžiamojon atsakomybėn. 2023 m. analizuojant gautus duomenis buvo nustatyta, kad 1 VSAT pareigūnas neinformavo, kaip reglamentuoja teisės aktai, kad jam buvo pareikšti įtarimai ikiteisminiame tyrime, o vėliau priimti procesiniai sprendimai, ikiteisminis tyrimas nutrauktas įtariamajam ir nukentėjusiajam susitaikius. Pagal Vidaus tarnybos statutą pareigūnai, kurie atleidžiami nuo baudžiamosios atsakomybės, kai kaltininkas ir nukentėjęs asmuo susitaiko, atleidžiami iš vidaus tarnybos, todėl buvo inicijuotas šio pareigūno atleidimas. Pareigūnas buvo atleistas iš vidaus tarnybos. Tokios prevencinės priemonės efektyvus taikymas užtikrina, kad VSAT tarnautų tik nepriekaištingos reputacijos pareigūnai. 

13. VEIKLOS PRIORITETAI

2024 m. VSAT Imuniteto valdybos vykdomos korupcijos prevencijos ir kriminalinės žvalgybos priemonių pagrindinės kryptys:

–
Lietuvos Respublikos korupcijos prevencijos įstatymo, kuris įsigaliojo 2022 m. sausio 1 d., nuostatų įgyvendinimas bei priemonių sistemos, padėsiančios kurti korupcijai atsparią aplinką VSAT, tobulinimas;

–
VSAT 2023–2025 m. korupcijos prevencijos veiksmų plano vykdymas;

–
pretendentų, norinčių dirbti VSAT, išsamūs tikrinimai;

–
antikorupciniai mokymai bei darbuotojų nepakantumo korupcijai ugdymas;

· kriminalinės žvalgybos nukreipimas į didžiausias grėsmes (į didžiausią žalą darančių kontrabandininkų grupuočių veiklą bei kyšininkavimą ir piktnaudžiavimą tarnyba PKP).
__________________________
( Detalesnė informacija apie nustatytas korupcijos apraiškas pateikta įslaptintoje VSAT Imuniteto valdybos veiklos ataskaitoje.


( Esminis skirtumas nuo situacijos policijoje yra tas, kad policija sustabdo asmenį, kuris prieš tai būna padaręs teisės pažeidimą (dažniausiai vairavęs tr. priemonę neblaivus, viršijęs greitį ir t. t.), ir pradeda siūlyti/tartis ir pan. dėl paleidimo, siūlo pinigus ar tiesiog susitarti. Trumpai tariant, asmuo, pieš kontaktą su pareigūnu, būna padaręs pažeidimą. Visiškai kitokia situacija yra VSAT. Asmenys paprastai kelionės dokumentuose palieka pinigus už neva sklandų ir greitesnį valstybės sienos kirtimą. Pinigų palikimas kelionės dokumentuose, prieš tai nepadarius jokio teisės pažeidimo, dar neparodo vairuotojo tyčios papirkti pareigūną. Pareigūnas, kelionės dokumentuose radęs pinigus, paklausia vairuotojo apie pinigų palikimo aplinkybes. Vairuotojai dažniausiai sako, kad juos pamiršo išsiimti, nors imuniteto pareigūnams ir PKP dirbantiems pasieniečiams akivaizdu, kad 99 proc. tokiu būdu „pamiršti“ pinigai skirti pareigūnui. Bet nesiaiškinti pinigų palikimo aplinkybių ir radus pinigus, visais atvejais formaliai pradėti ikiteisminį tyrimą, yra neteisinga, kadangi teisme tokios bylos bus nutrauktos, nesant asmens kaltės (tyčios papirkti).





( Šiuos duomenis tvarko VSAT Teisės skyrius.


( Šiuos duomenis tvarko VSAT Sienos kontrolės organizavimo valdyba.

